PE-pa in hof oor dogters se pornoArgieffoto WAARSKUWING: Die berig kan kinders en sensitiewe lesers ontstel. ŉ 44-jarige man wat beskuldig word daarvan dat hy pornografie van sy agtjarige tweelingsdogters versprei het, het Donderdag vlugtig in die landdroshof in Port Elizabeth verskyn. Die man is van Lorraine in Port Elizabeth, maar sy naam kan nie bekend gemaak word nie om die identiteit van sy kinders te beskerm. Die pa van die tweelingdogters staan tereg op drie aanklagte wat met die skep, verspreiding en besit van kinderpornografie verband hou, ŉ skedule 5-oortreding. Hy is in November verlede jaar in hegtenis geneem deur beamptes van die polisie se eenheid vir gesinsgeweld, kinderbeskerming en seksuele oortredings. Dit het Donderdag aan die lig gekom dat die man van voornemens is om skuld te erken op die aanklagte teen hom. Staatsaanklaer Jason Thysse het aan die hof gesê bewyse wat tydens die man se inhegtenisneming gekonfiskeer is, moet vir forensiese analise gestuur word. Volgens die klagstaat het die man foto’s geneem wat sy tweeling seksueel uitbuit en hy het kaal foto’s van hulle op die internet versprei. Hy is glo ook betrap met kinder- en babapornografie op sy skootrekenaar. Hy het geen vorige skuldigbevindings of hangende sake teen hom nie en is tans uit op borgtog van R10 000. Die saak is tot 1 Junie uitgestel vir verdere ondersoek.